Uitdrukking: Al die henne op die werfArgieffoto (Foto: giallopudding, Pixabay) Taaltoffie stel ondersoek in oor ŉ paar idiome wat die woord “hen” bevat. Herken jy ‘n paar van dié henne onder jou kollegas of familielede..? Uitdrukking: ŉ Eiewys hen lê die eier opsy. Betekenis: Iemand wat nie na raad luister nie, begaan foute. Uitdrukking: Die hennetjie wat eerste gekekkel het, het die eier gelê. Betekenis: Die persoon wat eerste gepraat het, is skuldig. Uitdrukking: Die hen/gans wat die goue eiers lê. Betekenis: Die bron wat baie voordeel bring. Uitdrukking: Die henne wat die meeste kekkel, lê nie die meeste eiers nie. Betekenis: Dié wat die meeste praat, doen nie noodwendig die meeste nie. Uitdrukking: ŉ Hen wat kraai word (die) nek omgedraai (en ŉ meisie wat fluit, word [by] die deur uitgesmyt). Betekenis: ŉ Berisping aan meisies wat fluit. Uitdrukking: ŉ Blinde hen kry ook partykeer ŉ mieliepit. Betekenis: Selfs die onwaarskynlike kan gebeur. Uitdrukking: Loop soos ŉ hen wat nes soek. Betekenis: Rusteloos rond en bont loop. Uitdrukking: ŉ Hen met spore. Betekenis: ŉ Vrou wat soos ŉ man wil maak.